“Mungguh saka petunge pun kakang, kurang luwih anggone padha bawa rasa wus ndungkap pitung dina pitung bengi. Jroning pitung dina pitung wengi pun kakang lan si adhi nyata wus sembada hanacak tri ratya kang tegese, sumingkir saka kanikmatane turu, adoh saka kanikmatane amboga, nyirik ngrasakake segering warih. Ora ana kang padha digunem nggone si adhi duwe gegayuhan kepengin memayu hayuningrat murih katentremaning sagung dumadi ingkang wus padha urip tumumpang bumi. Hanut sabdane si adhi gegayuhan mau kanggo sadhengah, ora ngemungake manungsa, kalebu uriping sato wana sarta thethukulan apadene urip kang bisa ginelar sarta kang maksih kinengker”